
גוונים לסתיו 
סופ״ש אינטימי עם הפרויקט הקאמרי הישראלי

22-24 ספטמבר 2022
סטודיו אנט, שביל המרץ 2 תל אביב

גי אשד חליל | טיבי צייגר קלרינט | דניאל ברד כינור | יוני גרטנר ויולה | מיכל קורמן צ'לו | יעל קרת פסנתר

רגע לפני נסיעתו לסיבוב קונצרטים בארה"ב, פותח הפרויקט הקאמרי הישראלי פותח את עונתו ה-15, בסופ״ש קאמרי אינטימי בסטודיו אנט, במסגרת סדרת ״גוונים״, בה סולני ההרכב מציגים תכניות מיוחדות ומגוונות בהרכבים קטנים. 
הפרויקט יכלול שלושה קונצרטים שכל אחד מהם יוקדש לגוונים השונים של מרכז תרבותי באירופה: צרפת, הונגריה וגרמניה. 
בקונצרט הראשון ינוגן פסיפס של יצירות בניחוח פריזאי- דביסי, ז׳וליבה, פורה וכן מרדכי סתר, המלחין הישראלי ששנותיו בפריז עיצבו את סגנונו. שיאו של הקונצרט בשלושה שנסונים פופולריים שעיבד במיוחד המעבד ואושיית הבמה יונתן קרת. 
הקונצרט השני יתמקד בבודפשט עם שני האבות המוסיקליים ההונגריים בלה ברטוק וזולטן קודאי, וכן ארנו דוחנני ואנדרה היידו הישראלי, שאת רביעיית הפסנתר שלו יבצע ההרכב לראשונה. קשר אישי בין תכנית זו להרכב היא הכנר דניאל בירד שמכהן כקונצרטמייסטר של תזמורת פסטיבל בודפשט, תחת שרביטו של איוואן פישר. 
הקונצרט השלישי יוקדש לגרמניה עם שלוש יצירות שנכתבו ע״י מחבריהן בהקדשה הטומנת בחובה ידידות עמוקה- ברהמס לקלרניתן ריכרד מוהלפלד, מנדלסון למלחין לואיס שפוהר, ושומאן שכמעין ״וורתר מוסיקלי״ הקדיש כמעט כל יצירה שלו לרוחו המלנכולית של האדם באשר הוא.

להלן התכנית המלאה:
שלכת בפריס  22.9 20:00 
קלוד דביסי - ״אחה״צ של הפאון״ לחליל קלרנית ופסנתר
אנדרה ז׳וליבה - סונטינה לחליל וקלרנית
מרדכי סתר - רביעיית פסנתר
גבריאל פורה - שלישיה לקלרנית, צ׳לו ופסנתר
מחרוזת שנסונים צרפתיים, בעיבוד אינסטרומנטלי של יונתן קרת

הומאז׳ הונגרי 23.9 12:00
ארנו דוחנני - שלישיה לכלי מיתר
זולטן קודאי - דואו לכינור וצ׳לו
אנדרה היידו - רישומים ברוח סנטימנטלית לרביעיית פסנתר
בלה ברטוק - ״ניגודים״ לקלרנית, כינור ופסנתר
 
״בהערכה כנה וידידות״ 24.9 11:00
רוברט שומאן - רומנסות אופ. 94 לחליל ופסנתר
יוהנס ברהמס - סונטה במי במול מז׳ור לקלרנית ופסנתר
פליקס מנדלסון - שלישיית פסנתר בדו מינור

לכרטיסים: 03-6201182 או באתר fbmc.co.il

על הפרויקט הקאמרי הישראלי:
זוכה פרס משרד התרבות למבצעים ע“ש בנימיני לשנת 2011 וע״ש פרטוש לשנת 2017, הפרויקט הקאמרי הישראלי קנה לעצמו שם של הרכב קאמרי מבריק, צעיר, גמיש ומגובש, הידוע ברפרטואר המגוון שהוא מציג ובהופעותיו הסוחפות. האנסמבל פועל תוך מתן דגש על זהותו כישראלי הן מצד הרפרטואר והן מצד צוות הנגנים, ושם לעצמו כמטרה להופיע באזורים פריפריאליים בארץ בהם לא בהכרח מתקיימים קונצרטים סדירים, בד בבד עם קונצרטים לקהל הרחב של הסדרות באזור המרכז והערים הגדולות. באותה ההזדמנות, מועברים בחלק ממקומות אלו פעולות העשרה למוסיקאים צעירים, בצורת כתות אמן, שיעורים, ונגינה משותפת.
ה’פרויקט’ שם דגש על קידום היצירה הישראלית כחלק מהותי בזהותו ע”י הזמנת יצירות חדשות ממלחינים ישראלים צעירים וביצוען בהופעותיו בארץ ובעולם. גוף הנגנים המגוון של האנסמבל מאפשר לו ליצור תכניות מאתגרות וייחודיות ממיטב הרפרטואר הקאמרי במגוון תזמורי רחב אשר כוללות, במידת הצורך, הקדמות מוסברות על מנת לגשר בין הבמה למאזין. מאז הקמתו הופיע האנסמבל בסיורי קונצרטים ברחבי צפון אמריקה, סין, אנגליה וישראל, בין השאר באולמות חשובים בניו יורק (קרנגי הול ומרכז לינקולן), וושינגטון, לונדון (אולם ויגמור), סן פרנסיסקו, ונקובר, בייג׳ין וכן לאורכה ולרוחבה של הארץ. בין האמנים איתם שיתף פעולה האנסמבל נמנים הויולן מייקל טרי (גוארנרי), החלילן ג’ושוע סמית (תזמורת קליבלנד), הצ׳לן פיטר ווילי (גוארנרי/בוזאר), והסולניות הבינלאומיות ליזה פרשטמן (הולנד) ואנטייה וייטהאס (גרמניה).  אלבום הבכורה של ההרכב יצא לאור ב-2012 בחברת “אזיקה רקורדס״ האמריקנית וזכה לשבחים רבים בארץ בחו״ל. בביקורת שהתפרסמה במגזין American Record Guide נכתב ״צריך לשמוע כדי להאמין״. חברי האנסמבל הקבועים הם מהמוסיקאים הישראלים המצליחים בדורם, זוכי תחרויות בינלאומיות כגון תחרות צ’ייקובסקי, קסדו, ואנסקו והם בוגרי מיטב בתי הספר למוסיקה בעולם כגון הקונסרבטואר של פריס, ג’וליארד, ייל ואחרים.   ערוץ "מקרוב" "UpClose"- בתקופת המגיפה הקים הפרויקט הקאמרי הישראלי ערוץ דיגיטלי, דרכו ניתן לצפות ולהאזין לשידורים והקלטות של ההרכב באיכות גבוהה. הערוץ מאפשר לנו להגיע לקהל הרחב בארץ ובחו"ל בתקופות בהם אין אפשרות לטוס או כשאולמות הקונצרטים סגורים. ההרשמה היא דרך אתר הפרויקט הקאמרי הישראלי.

